# ACTA NÚMERO 2/2013

Sessió extraordinària de l’Ajuntament celebrada en primera convocatòria el dia 25 de febrer de 2013, essent les vint-i-una hores i deu minuts, al Saló de Sessions de la Casa Consistorial i sota la Presidència del Sr. Alcalde-President, Pere Pons Vendrell i assistits per mi, el sotasignat Secretari de la Corporació, Xavier Rodado Honorato, es reuniren els Srs. Regidors:

Llorenç Ros Peirón

Ferran Planas Vilanova

Maria Teresa Catasús Vilamós

Isabel Esteve Soler

Lluís Ràfols Bages

Ramon Carbonell Baqués

Josep Bertran Casas

Montserrat García Pájaro

Carme Riba Ferrer

Dolors Morera Solà

Excusaren la seva absència:

S’incorporaren a la sessió:

## ORDRE DEL DIA

1.- Aprovació, si s’escau, de l’acta de la sessió desenvolupada en data 21 de gener de 2013.

2.- Sol·licitud de subvencions per al pla únic d’Obres i Serveis de Catalunya per al període 2013-2016.

3.- Nomenament Comissió Municipal Delimitadora amb Avinyonet, Gelida, El Pla del Penedès, Puigdàlber i Santa Fe del Penedès.

4.-  Arxivar, si s’escau, expedient de modificació puntual del PGOM de Subirats per l’adaptació del planejament  municipal al canvi de límit de terme municipal prop del nucli de Ca l’Avi

5.- Arxivar, si s’escau, l’expedient de modificació puntual del PGOM de Subirats pel canvi de l’àmbit de gestió en sòl urbà del barri de la Guardia.

6.- Adhesió a la proposta de l’ACM sobre la contractació a Endesa del servei d’enllumenat públic

**1.- Aprovació de l’acta corresponent a la sessió de 21 de gener de 2013**

S’aprova, per unanimitat dels regidors presents, l’acta corresponent a la sessió del ple celebrada el dia 21 de gener de 2013.

**2.- Sol·licitud de subvencions per al pla únic d’Obres i Serveis de Catalunya per al període 2013-2016.**

En data 28 de novembre de 2012, es va publicar en el Diari Oficial de la Generalitat de Catalunya, núm. 6263, el Decret 155/2012, de 20 de novembre, pel qual s’aproven les bases reguladores i d’execució del Pla únic d’obres i serveis de Catalunya per al període 2013-2016, i s’obre la convocatòria única per a aquest període.

Per part de tot el consistori de l’Ajuntament de Subirats s’ha procedit a debatre i estudiar les diferents propostes susceptibles de ser presentades al Departament de Governació i Relacions Institucionals, tant per la línia d’inversions (annex 2), com per la línia de manteniment i conservació (annex 3).

Atès que l’annex 2 especifica que: “l’objecte de la línia de subvencions per a inversions són obres i serveis de competència municipal i, preferentment, les que l’article 67 del Decret legislatiu 2/2003 estableix de caràcter mínim”, s’han estudiat diferents propostes que s’ajusten a aquest criteri i que es relacionen en la part dispositiva.

Atès que l’annex 3 especifica que: “Són subvencionables les despeses de reparació, manteniment i conservació d’actuacions que s’apliquin a l’article pressupostari 21 de l’annex 3 de l’ordre EHA/3565/2008, i que es duguin a terme dins el període d’execució del PUOSC 2013-2016”, s’han estudiat diferents propostes que s’ajusten a aquest criteri i que es relacionen en la part dispositiva.

Atès que el Departament de Governació ha notificat, en data 18 de febrer, la quantitat assignada com a municipi per a la línia de manteniment i conservació, que serà de 160.009,54 € per a tot el quadrienni 2013-2016, que anirà distribuïda amb la quantitat de 40.002,39 € per a cada anualitat.

Atès que la Corporació té intenció d’executar l’obra “Sistema de depuració de Cantallops” conjuntament amb el municipi d’Avinyonet del Penedès. I que aquesta obra té un caràcter supramunicipal, d’acord amb les bases d’execució del PUOSC. A tal efecte s’ha redactat el conveni de col.laboració d’execució conjunta de les obres. Aquesta obra té un cost per execució de 377.291,27 € (IVA inclòs), el qual serà assumit en la part d’un 59,16 % (223.199,37 €) pel municipi d’Avinyonet i de 40,84 % (154.091,89 €) per al municipi de Subirats.

Atès que hi ha un consens general entre tots els grups polítics que composen la Corporació de l’Ajuntament de Subirats, s’acorda presentar a aprovació del ple de la Corporació els següents ACORDS:

Primer.- Presentar els següents projectes d’obres com a objecte subvencionable per a la línia d’inversions del Pla Únic d’Obres i Serveis de Catalunya per al període 2013-2016:

|  |  |  |  |  |
| --- | --- | --- | --- | --- |
| PRIORITAT | ANUALITAT | OBRA | PRESSUPOST | SUBVENCIÓ PUOSC |
| 3 | 2014 | Portada d’aigües de Lavern a Can Rossell | 140.000,00 € | 112.000,00 € |
| 2 | 2014 | Sistema de depuració de Ca l’Avi | 175.253,80 € | 140.203,04 € |
| 1 | 2014 | Sistema de depuració de Cantallops | 154.091,89 € | 123.273,51 € |
| 1 | 2015 | Sistema de depuració de Can Cartró | 166.308,45 € | 133.046,76 € |
| 2 | 2015 | Millora de la depuradora de la Urbanització de Can Rossell | 131.030,90 € | 104.824,72 € |
| 3 | 2015 | Millora del sistema de depuració de la Urbanització Casablanca | 149.029,65 € | 119.223,72 € |
| 1 | 2016 | Urbanització de la plaça nova de Lavern | 434.877,98 € | 347.902,38 € |
| 2 | 2016 | Urbanització del passatge del Pere Grau de Lavern | 85.450,87 € | 68.360,70 € |
|  |  | Total | 1.436.043,54 € | 1.148.834,83 € |

Segon.- Aprovar el conveni de col·laboració per dur a terme l’execució conjunta de l’obra “Sistema de depuració de Cantallops” entre el municipi de Subirats i el d’Avinyonet del Penedès. Facultar al Sr. Alcalde-President per a la signatura del present conveni i qualsevulla documentació que sigui necessària per portar a terme el present acord.

Tercer.- Presentar el projecte “Memòria per a la línia de subvencions per a despeses, reparacions, manteniment i conservació” com a objecte subvencionable per a la línia de manteniment i conservació del Pla Únic d’Obres i Serveis de Catalunya per al període 2013-2016.

|  |
| --- |
| Línia Manteniment: 160.009,54 € (quadrienni) |
| 2013: 40.002,38 € |
| 2014: 40.002,38 € |
| 2015: 40.002,38 € |
| 2016: 40.002,38 € |

El Ple, amb l’abstenció dels dos membres de l’APS-CUP i el vot a favor de la resta de regidors presents, acorda aprovar la proposta presentada.

En el torn d’intervencions es produïren les que, en síntesi, es transcriuen a continuació:

La sra. Dolors Morera considera adequada la petició perquè el tema de les depuradores és molt important per al municipi de Subirats.

El sr. Lluís Ràfols considera adequada també la petició tenint en compte la imputació de l’anterior Alcalde per una qüestió relacionada amb la manca de depuradora a Cantallops i l’incompliment dels seus compromisos per part de l’ACA.

El sr. Ramon Carbonell considera que la petició de subvenció per als projectes presentats per l’ajuntament són, en general, correctes però vol palesar uns aspectes crítics en el procediment seguit: la falta de planificació global en quant a les necessitats del conjunt de la població de Subirats, la priorització d’aquestes i la nul.la participació dels veïns en la formació de la decisió municipal final. Crítiques que faran que el grup d’APS-CUP s’abstingui perquè - afirma el sr. Carbonell – entenem que no són maneres de fer les coses, demanant finalment informació sobre la urbanització del passatge Pere Grau de Lavern i recordant a l’equip de govern que les actuacions requereixen d’un manteniment que s’ha de tenir en compte per preveure les despeses corresponents.

El sr. Alcalde contesta al sr. Carbonell dient que el pla de depuradores és d’octubre de 2011 i que l’arranjament del carrer Pere Grau de Lavern és una actuació ja prevista de fer per l’anterior equip de govern que l’actual vol acabar i que hi ha algun veí que s’ha queixat d’esquerdes a casa seva que s’evitarien amb l’execució de les obres.

El sr. Ràfols diu que ja l’any 2008 o 2009 es produí un esllavisament al sector del carrer Pere Grau de Lavern que em dugué aleshores a reclamar el seu arranjament i l’any 2011 s’han detectat esquerdes en algunes cases que recomanen fer una actuació en el sector. Manifesta alhora que la petició de més participació veïnal efectuada pel sr. Carbonell està molt bé però que també hem de pensar en gestionar-la de forma adient i en un municipi com Subirats, amb tants nuclis de població, la decisió sobre actuacions i prioritats es fa especialment farragosa, concloent que, finalment, són el conjunt de regidors de l’ajuntament els que hauran de prendre les decisions oportunes.

El sr. Carbonell manifesta que el grup municipal d’APS-CUP està disposat a parlar el que calgui sobre maneres i sistemes de fer efectiva la participació ciutadana en la presa de decisions d’especial trascendència municipal perquè ara, considera, que qui més pot obtenir és qui més pica a la porta de l’ajuntament.

La sra. Carme Riba considera que la priorització han de ser les depuradores i que les tasques de manteniment futures de les obres a fer haurien de ser executades per la brigada municipal.

El sr. Alcalde diu que la voluntat de l’equip de govern és seguir i acabar les obres ja previstes anteriorment i que l’actuació al carrer Pere Grau està prevista de fer el darrer any de la convocatòria del PUOSC.

**3.- Nomenament Comissió Municipal Delimitadora amb Avinyonet, Gelida, El Pla del Penedès, Puigdàlber i Santa Fe del Penedès.**

A través de l’Oficina del Mapa Comarcal de Catalunya, han sol·licitat de la Corporació el nomenament actualitzat de les diferents comissions delimitadores que actualment estan en marxa a la Direcció General d’Administració Local.

Atès l’establert al decret 244/2007, de 6 de novembre, pel qual es regula la constitució i la demarcació territorial dels municipis de Catalunya.

Es proposa al Ple de la Corporació l’adopció dels següents **ACORDS:**

1.- Nomenar a la comissió delimitadora que estarà formada per les persones que tot seguit es dirà i que representarà a l’Ajuntament en les operacions de delimitació de terme municipal amb els municipis d’Avinyonet del Penedès, Gelida, el Pla del Penedès, Puigdàlber i Santa Fe del Penedès:

En Pere Pons i Vendrell, Alcalde-president

En Llorenç Ros i Peiron, Regidor

En Lluís Ràfols i Bages, Regidor

En Jordi Zapater Guilera, Arquitecte

En Xavier Rodado i Honorato, Secretari.

2.- Comunicar aquest acord als diferents ajuntaments interessats i al Departament de Governació i Administracions Públiques, Oficina del Mapa Comarcal de Catalunya.

El Ple, per unanimitat dels regidors presents, acorda aprovar la proposta presentada i preveure, si és voluntat d’algun regidor o regidora no membre de la comissió nomenada, i no hi ha cap inconvenient jurídic de procediment, l’assistència d’aquests als actes de delimitació que es produeixin.

**4.- Arxivar, si s’escau, expedient de modificació puntual del PGOM de Subirats per l’adaptació del planejament  municipal al canvi de límit de terme municipal prop del nucli de Ca l’Avi**

*Antecedents*

*19/09/2011. El Ple de la Corporació Municipal va aprovar inicialment la modificació puntual del Pla general d’ordenació municipal de Subirats consistent en l’adaptació del planejament general al canvi del límit de terme municipal prop del nucli de Ca l’Avi.*

*16/11/2011. El Secretari de la Corporació emet un certificat de que la modificació puntual ha quedat aprovada provisionalment.*

*23/11/2011. S’envia el text a la Comissió Territorial d’Urbanisme de Barcelona per a la seva aprovació definitiva.*

*11/04/2012. En Decret d’Alcaldia 43/2012 es demana a la CTUB la devolució de l’expedient. Aquesta sol.licitud es fa per tal d’evitar una resolució desfavorable per manca d’informe de l’OTAAB i amb la intenció de tornar a demanar-ho una vegada es tingui aquest informe.*

*11/04/2012. La Junta de Govern Local acorda demanar a l’Oficina Territorial d’Acció i Avaluació Ambiental de Barcelona l’excepció del tràmit d’avaluació ambiental.*

*19/04/2012. La CTUB resol donar-se per assabentada de la resolució de l’Ajuntament de Subirats de retirar l’expedient i retornar aquest expedient.*

*20/06/2012. El Servei Territorial de Barcelona del Departament de Territori i Sostenibilitat resol declarar la no-subjecció a avaluació ambiental de la Modificació puntual.*

*22/05/2012. El Consell Català de l’Esport emet informe favorable.*

*04/06/2012. La Direcció General de Desenvolupament Rural informa favorablement.*

*08/10/2012. La Gerència d’Infraestructures Viàries i Mobilitat de la Diputació de Barcelona informa favorablement amb un seguit de prescripcions.*

*Consideracions*

*El dia 13 de desembre de 2012 la CTUB va aprovar definitivament el Pla d’Ordenació Urbanística Municipal de Subirats condicionat a la presentació d’un text refós. En el POUM aprovat el nucli de Ca l’Avi no està inclòs en cap àmbit de gestió i està classificat de sòl urbà.*

*Les condicions urbanístiques proposades a la modificació puntual al sector afectat pel canvi de límit de terme municipal ja estan recollides en el POUM aprovat definitivament i sense que les prescripcions imposades per l’acord de la CTUB l’afectin.*

*En base a tot l’exposat, es proposa al Ple de la Corporació l’adopció dels següents* ***ACORDS,***

***Primer.-*** *Arxivar l’expedient perquè la finalitat perseguida per la modificació ja es compleix al POUM aprovat definitivament.*

***Segon.-*** *Traslladar el present acord als interessats.*

El Ple, per unanimitat dels regidors presents, acorda aprovar la proposta presentada.

**5.- Arxivar, si s’escau, l’expedient de modificació puntual del PGOM de Subirats pel canvi de l’àmbit de gestió en sòl urbà del barri de la Guardia.**

*Antecedents*

*28/12/2011. El Ple de la Corporació Municipal va aprovar inicialment la modificació puntual del Pla general d’ordenació municipal de Subirats consistent en un canvi de l’àmbit de gestió en sòl urbà del barri de La Guàrdia de Sant Pau d’Ordal.*

*27/02/2012. El Secretari de la Corporació emet un certificat de que la modificació puntual ha quedat aprovada provisionalment.*

*27/03/2012. S’envia el text a la Comissió Territorial d’Urbanisme de Barcelona per a la seva aprovació definitiva.*

*25/04/2012. Es demana a l’Oficina Territorial d’Acció i Avaluació Ambiental de Barcelona l’excepció del tràmit d’avaluació ambiental.*

*18/04/2012. En Decret d’Alcaldia 50/2012 es demana a la CTUB la devolució de l’expedient. Aquesta sol.licitud es fa per tal d’evitar una resolució desfavorable per manca d’informe de l’OTAAB i amb la intenció de tornar a demanar-ho una vegada es tingui aquest informe.*

*14/06/2012. L’Oficina Territorial d’Acció i Avaluació Ambiental de Barcelona informa que la Modificació puntual no resta inclosa en cap dels supòsits previstos a l’article 5 de la Llei 6/2009, per la qual cosa no procedeix l’adopció de la resolució sol.licitada*

*12/06/2012. La CTUB resol donar-se per assabentada de la resolució de l’Ajuntament de Subirats de retirar l’expedient i retornar aquest expedient.*

*Consideracions*

*El dia 13 de desembre de 2012 la CTUB va aprovar definitivament el Pla d’Ordenació Urbanística Municipal de Subirats condicionat a la presentació d’un text refós. En el POUM aprovat el barri de La Guàrdia no està inclòs en cap àmbit de gestió i està classificat de sòl urbà.*

*Les condicions urbanístiques proposades a la modificació puntual per al barri de La Guàrdia (sòl urbà sense estar inclòs en cap àmbit de gestió) ja estan recollides en el POUM aprovat definitivament i sense que les prescripcions imposades per l’acord de la CTUB l’afectin.*

*En base a tot l’exposat, es proposa al Ple de la Corporació l’adopció dels següents* ***ACORDS,***

***Primer.-*** *Arxivar l’expedient perquè la finalitat perseguida per la modificació ja es compleix al POUM aprovat definitivament.*

***Segon.-*** *Traslladar el present acord als interessats.*

El Ple, per unanimitat dels regidors presents, acorda aprovar la proposta presentada.

**6.- Adhesió a la proposta de l’ACM sobre la contractació a Endesa del servei d’enllumenat públic**

*En data 31 de març venç el contracte vigent amb Gas Natural – Unión Fenosa pel subministrament d’energia elèctrica a les instal·lacions municipals (aquest contracte s’havia prorrogat des del dia 31 de desembre).*

*El subministrament per Gas Natural – Unión Fenosa es va contractar en el marc de l’adjudicació global que va tramitar l’ACM a finals de l’any 2.010, al que es va adherir aquest ajuntament.*

*A la vista del venciment del contracta anterior, l’ACM ha tornat a convocar un concurs públic pel subministrament elèctric de referència, que ha adjudicat a Endesa Energía SAU. Els preus contractats, a partir del dia 1 d’abril, per un termini d’un any, són:*

*- Tarifa 2.0 DHA P1 (punta), 0,183228 euros/kWh (0,191621eur/kWh) ( - 4,38 %)*

*P3 (vall), 0,063770 euros/kWh (0,068234eur/kWh) ( - 6,54 %)*

*- Tarifa 2.0 A P2 (plana), 0,150938 euros/kWh (0,157522eur/kWh) ( - 4,18 %)*

*- Tarifa 2.1 DHA P1 (punta), 0,177553 euros/kWh (0,173691eur/kWh) ( + 2,22 %)*

*P3 (vall), 0,086943 euros/kWh (0,075984eur/kWh) (+14,42 %)*

*- Tarifa 2.1 A P2 (plana), 0,152356 euros/kWh (0,148090eur/kWh) ( + 2,88 %)*

*- Tarifa 3.0 A P1 (punta), 0,174136 euros/kWh (0,174724eur/kWh) ( - 0,33 %)*

*P2 (plana), 0,135304 euros/kWh (0,131293eur/kWh) ( + 3,05 %)*

*P3 (vall), 0,081077 euros/kWh (0,071046eur/kWh) (+14,12 %)*

*(Entre parèntesi s’indiquen les tarifes del contracte actual amb Gas Natural, preus des del dia 01-01-2012,i la variació en %).*

*Els preus del terme de potència no són objecte d’aquest contracte, ja que venen fixats directament pel Ministeri d’Indústria. El contracte, a més preveu que si es domicilia el pagament (com es fa en aquest ajuntament), s’obtindrà un descompte de l’1,5 %.*

*A trets generals, el tram P1 (punta) baixa una mica o es manté, el P2 (pla) baixa i puja una mica, i el P3 (nocturna) puja clarament, excepte en la tarifa 2.0 que baixa.*

*Per tarifes, les tarifes 2.0 A i 2.0 DHA , baixen sensiblement, les 2.1 A i 2.1 DHA pugen sensiblement en tots els trams, i la 3.0 A es manté en el tram P1, puja lleugerament en el tram P2, i puja clarament en el tram P3.*

*Posteriorment a l’acord d’ACM, Gas Natural – Unión Fenosa ha proposat a l’ajuntament contractar amb ells, amb unes tarifes 2.0 A i 2.0 DHA igual que les d’Endesa, la 2.1 amb una baixa entre el 0,60 i l’1,13 %, segons els trams, i la 3.0 amb una baixa entre el 0,43 % i l’1,46 %, segons els trams. Atès el descompte de l’1,5 % addicional d’Endesa per domiciliar els pagaments, totes les tarifes i tots els trams seran més barats en cas d’adherir-se al concurs ACM, i contractar amb Endesa Energía SAU als preus adjudicats, que la proposta de Gas Natural. Altrament, qualsevol proposta diferent de l’adhesió al concurs d’ACM, comportaria la convocatòria d’un concurs per part de l’ajuntament, el que ja es va descartar per la complexitat que suposava.*

*En base a tot l’exposat, es proposa al Ple de la Corporació l’adopció dels següents* ***ACORDS,***

***Primer.-*** *Que l’Ajuntament de Subirats s’adhereixi al concurs de l’ACM i contracti els subministraments elèctrics de les instal·lacions municipals amb Endesa SAU, adjudicatària del concurs esmentat, i que es domiciliïn els pagaments corresponents, com ja es venia fent amb Gas Natural – Fenosa, per tal d’obtenir l’1,5 % de descompte en la facturació.*

***Segon.-*** *Traslladar el present acord als interessats.*

El Ple, per unanimitat dels regidors presents, acorda aprovar la proposta presentada.

I sense més assumptes a tractar la sessió es clou a les vint-i-una hores i cinquanta-cinc minuts, i perquè quedi constància del que s’hi ha tractat i dels acords presos, estenc amb el vist-i-plau del Sr. Alcalde aquesta acta, a Subirats, vint-i-cinc de febrer de dos mil tretze.

VIST-I-PLAU

L’ALCALDE EL SECRETARI